**Kapszulakollekció: tervezd meg az év legjobb utazó gardróbját ÉS NYERD MEG ÁLMAID UTAZÁSÁT!**

**Divat/design-pályázat hordható öltözékek, szettek tervezésére, beküldésére**

Sokunknak fejtörést okoz, mit is pakoljunk a bőröndbe, ha a téli hidegből meleg, egzotikus országba utazunk. Tovább nehezíti a helyzetet, ha mindehhez sok órás repülőút és szigorú poggyászszabályozás is társul. Melyek azok az alapdarabok, melyek egyaránt csinosak és kényelmesek, ugyanakkor alkalmazkodnak a változó időjáráshoz és akár egy kabinbőröndben is elférnek? Olyan kapszulakollekció tervét várjuk, amely komfortos a repülő fedélzetén, de mindemellett stílusos, könnyen variálható és tökéletesen illeszkedik egy évszakváltó utazáshoz.

**Ki pályázhat?**

Minden, 18. életévét betöltött, magyar állampolgárságú, magyarországi lakóhellyel rendelkező személy részt vehet a pályázaton. A részvétel szakmai tanulmányhoz vagy tapasztalathoz nem kötött, azonban saját márkával nem rendelkező, vagy legfeljebb 3 évnél fiatalabb saját márkával rendelkező pályázók előnyt élveznek. A pályázatokat a pályázók csak önállóan nyújthatják be, több személy egy pályázatot nem terjeszthet elő. Egy pályázó csak egy kapszulakollekcióval nevezhet.

**Mivel lehet pályázni?**

Maximum 6 női ruhadarabból álló kapszulakollekcióval, melybe a kiegészítők nem tartoznak bele. Az elbírálásnál kiemelt szerepet kap a ruhadarabok kombinálhatósága, illetve, hogy legyenek köztük olyan ruhadarabok, amelyek egy hosszú repülőút során is kényelmes viseletet jelentenek. A kollekció témája: télből a nyárba.

**Mit kell beküldeni?**

* személyes adatokat: nevet, e-mail címet, telefonszámot, születési dátumot (az emailben vagy a papíralapú pályázat részeként külön lapon)
* a kapszulakollekció kézzel vagy számítógépes program segítségével egyaránt elkészíthető, a megrajzolt tervet papír alapon, postai úton vagy szkennelve/lefényképezve e-mailben (fájltípus: pdf, fájl méret: max. 15 MB) kell eljuttatni a pályázat kiírójához. Kérjük, hogy a terveken ne szerepeljen sem név, sem szignó!
* rövid életrajzot vagy bemutatkozást, portfóliót, amennyiben van (a saját portfolió megléte nem szükséges feltétele a versenyen való részvételnek)

*A pályázat beküldési határideje* 2018. augusztus 31-én éjfél.

A pályamunkák közül zsűri választja ki a legjobb három pályázatot, melyeket a *Fifty pairs of shoes* blog és közösségi média felületein teszünk közzé. A győztest a közösségi média felületeken beérkezett voksok alapján, közönségszavazással választjuk ki.

**Bírálati szempontok**

A több tagból álló szakmai zsűri a pályázatok elbírálásakor a legötletesebb, legkreatívabb, a koncepcióhoz leginkább illő kollekciókat díjazza.

**Díj**

A verseny győztese egy álomutazást nyer Dubajba, ahol részt vehet a népszerű Dubai Design Week-en. A nyertesnek rendelkeznie kell érvényes útlevéllel az utazáshoz!

A nyertes kapszulakollekciót legyártjuk; az elkészült ruhadarabokat Nagy Vivien, a *Fifty pairs of shoes* bloggere mutatja be egy divatfotózás során.

**A pályázat benyújtása**

A pályázatokat az alábbi módokon lehet benyújtani **2018. augusztus 31-ig**:

* levélben és személyesen a *1037 Budapest, Montevideo utca 2/C. 2. lh. 2. em.* címen (a borítékon mindenképpen szerepeljen a pályázat neve: Kapszulakollekció pályázat)
* e-mailben a divat@flowpr.hu címen

A pályázó nevezésével automatikusan elfogadja a [részletes játékszabályzatot](https://drive.google.com/file/d/1WzFBE91YI0Ubie81cs5ch97rhZNHxsMC/view)*.* Kérjük, hogy ezt minden pályázó olvassa el!